NARIADENIE KOMISIE (ES) č. 1578/2005
z 29. septembra 2005,
ktorým sa na hospodársky rok 2005/2006 znižuje výška pomoci priznanej producentom niektorých citrusových plodov v dôsledku prekročenia prahu spracovania v niektorých členských štátoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2202/96 z 28. októbra 1996, ktorým sa zavádza systém podpory Spoločenstva pre výrobcov niektorých druhov citrusového ovocia (1), najmä na jeho článok 6,
keďže:
(1)
Článkom 5 ods. 1 nariadenia (ES) č. 2202/96 sa pre niektoré druhy citrusových plodov stanovil prah spracovania Spoločenstva, rozdelený medzi členské štáty v súlade s prílohou II k uvedenému nariadeniu.
(2)
V článku 5 ods. 2 nariadenia (ES) č. 2202/96 sa stanovuje, že v prípade prekročenia tohto prahu sa výška pomoci stanovená v prílohe I k uvedenému nariadeniu zníži v tých členských štátoch, v ktorých bol zodpovedajúci prah spracovania prekročený. Prekročenie prahu sa hodnotí na základe priemerného spracovaného množstva v rámci schémy pomoci počas troch hospodárskych rokov alebo zodpovedajúcich období predchádzajúcich hospodársky rok, na ktorý sa má pomoc určiť.
(3)
Členské štáty oznámili množstvá pomarančov spracovaných v rámci schémy pomoci v súlade s článkom 39 ods. 1 písm. c) nariadenia Komisie (ES) č. 2111/2003 z 1. decembra 2003 ustanovujúceho podrobné pravidlá uplatňovania nariadenia Rady (ES) č. 2202/96, ktorým sa zavádza systém podpory Spoločenstva pre výrobcov niektorých druhov citrusového ovocia (2) Na základe týchto údajov sa zistilo prekročenie prahu spracovania o 151 420 ton. V rámci tohto prekročenia sa zistilo prekročenie príslušných prahov v Taliansku a Portugalsku. Výška pomoci na pomaranče uvedená v prílohe I k nariadeniu (ES) č. 2202/96 sa preto na hospodársky rok 2005/2006 musí znížiť o 21,69 % v Taliansku a o 20,64 % v Portugalsku.
(4)
Členské štáty oznámili množstvá malých citrusových plodov spracovaných v rámci schémy pomoci v súlade s článkom 39 ods. 1 písm. c) nariadenia (ES) č. 2111/2003. Na základe týchto údajov sa zistilo prekročenie prahu spracovania o 54 460 ton. V rámci tohto prekročenia sa zistilo prekročenie príslušných prahov v Taliansku, v Portugalsku a na Cypre. Výška pomoci na mandarínky, klementínky a satsumas uvedená v prílohe I k nariadeniu (ES) č. 2202/96 sa preto na hospodársky rok 2005/2006 musí znížiť o 44,26 % v Taliansku, o 47,02 % v Portugalsku a o 17,83 % na Cypre.
(5)
Opatrenia stanovené v tomto nariadení sú v súlade so stanoviskom Riadiaceho výboru pre spracované produkty na báze ovocia a zeleniny,
PRIJALA TOTO NARIADENIE:
Článok 1
Na hospodársky rok 2005/2006 je výška pomoci pre Taliansko a Portugalsko, ktorá sa má priznať na základe nariadenia (ES) č. 2202/96 na pomaranče dodané na spracovanie, uvedená v prílohe I k tomuto nariadeniu.
Článok 2
Na hospodársky rok 2005/2006 je výška pomoci pre Taliansko, Portugalsko a Cyprus, ktorá sa má priznať na základe nariadenia (ES) č. 2202/96 na mandarínky, klementínky a satsumas dodané na spracovanie, uvedená v prílohe II k tomuto nariadeniu.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. septembra 2005